b'\n_START_ARTICLE_\nFatva\n_START_PARAGRAPH_\nFatva (arabsko \xd9\x81\xd8\xaa\xd9\x88\xd9\x89\xe2\x80\x8e;, fatw\xc4\x81, mn. \xd9\x81\xd8\xaa\xd8\xa7\xd9\x88\xd9\x89, fat\xc4\x81w\xc4\x81) je v islamskem pravu (\xc5\xa1eriat) neobvezno pravno mnenje usposobljenega pravnika kot odgovor na vpra\xc5\xa1anje, ki ga zastavlja posameznik, sodnik ali vlada.  Pravnik, ki izda fatvo, se imenuje muftija, dejanje samo pa ift\xc4\x81\xca\xbe. Fatve so igrale pomembno vlogo v vsej islamski zgodovini in so v sodobnem \xc4\x8dasu dobile nove oblike._NEWLINE_Podobno jus respondendi v rimskem pravu in rabinski responsa, so zasebno izdane fatve zgodovinsko slu\xc5\xbeile za pou\xc4\x8devanje muslimanskega prebivalstva o islamu, svetovanje sodi\xc5\xa1\xc4\x8dem v te\xc5\xbekih to\xc4\x8dkah islamskega prava in izdelavi materialnega prava. V kasnej\xc5\xa1ih \xc4\x8dasih so bile javne in politi\xc4\x8dne fatve izdane, da bi zavzele stali\xc5\xa1\xc4\x8de v doktrinarnih polemikah, legitimirale vladne politike ali izrazile nezadovoljstvo prebivalstva. V \xc4\x8dasu evropskega kolonializma so fatve igrale pomembno vlogo pri mobilizaciji odpora proti tuji dominaciji._NEWLINE_Muftiji so v klasi\xc4\x8dnem pravnem sistemu delovali kot neodvisni u\xc4\x8denjaki. Sunitski muftiji so se skozi stoletja postopoma vklju\xc4\x8dili v dr\xc5\xbeavno birokracijo, medtem ko so \xc5\xa1iitski pravniki v Iranu postopoma uveljavljali avtonomno oblast, ki se je za\xc4\x8dela \xc5\xbee v zgodnji moderni dobi._NEWLINE_V moderni dobi so fatve odra\xc5\xbeale spreminjajo\xc4\x8de se gospodarske, socialne in politi\xc4\x8dne okoli\xc5\xa1\xc4\x8dine in obravnavale te\xc5\xbeave, ki so se pojavljale v razli\xc4\x8dnih muslimanskih skupnostih. \xc5\xa0irjenje kodificiranih dr\xc5\xbeavnih zakonov in pravnega izobra\xc5\xbeevanja v zahodnem slogu v sodobnem muslimanskem svetu je tradicionalnim muftijem odvzelo njihovo zgodovinsko vlogo in pre\xc4\x8distilo in dodelalo zakone, ki se uporabljajo na sodi\xc5\xa1\xc4\x8dih. Sodobne fatve namesto tega vse pogosteje slu\xc5\xbeijo za svetovanje \xc5\xa1ir\xc5\xa1i javnosti o drugih vidikih \xc5\xa1eriata, zlasti o vpra\xc5\xa1anjih, povezanih z verskimi obrediin vsakdanjim \xc5\xbeivljenjem. Sodobne javne fatve so v muslimanskem svetu v\xc4\x8dasih spro\xc5\xbeile polemike, v zadnjih desetletjih pa so nekatere dobile svetovno slavo. Pravna metodologija sodobnega ifta pogosto odstopa od sodobne prakse, zlasti na Zahodu. Nastanek sodobnih medijev in univerzalnega izobra\xc5\xbeevanja je tradicionalno institucijo ifte preoblikovalo na razli\xc4\x8dne na\xc4\x8dine. \xc5\xa0irjenje sodobne fatve za mnoge muslimane pomeni potrjevanje pomena islamske verodostojnosti, vendar je bilo opravljenih zelo malo raziskav, ki bi ugotovile, koliko te fatve vplivajo na prepri\xc4\x8danja ali vedenje muslimanske javnosti.\n_START_SECTION_\nIzrazi\n_START_PARAGRAPH_\nBeseda fatva prihaja iz arabskega korena f-t-y, katerega pomeni vklju\xc4\x8dujejo \xc2\xbbmladost, novost, pojasnitev, razlago\xc2\xab. Iz tega korena izhaja ve\xc4\x8d izrazov, povezanih s fatvo. Pravnik, ki izda fatvo, je muftija, prosilec zanjo pa mustafti. Dejanje izdaje fatve je ift\xc4\x81\xca\xbe. Izraz futy\xc4\x81 se nana\xc5\xa1a na zbiranje in izdajanje fatev.\n_START_SECTION_\nIzvor\n_START_PARAGRAPH_\nZa\xc4\x8detki fatve so v samem Koranu. V njem je ve\xc4\x8d nasvetov islamskemu preroku Mohamedu, kako se odzvati na vpra\xc5\xa1anja njegovih privr\xc5\xbeencev o verski in dru\xc5\xbebeni praksi. Ve\xc4\x8d verzov se za\xc4\x8dne s frazo:\xc2\xa0\xc2\xbbKo te vpra\xc5\xa1ajo o ..., reci ...\xc2\xab\xc2\xa0V dveh primerih (4: 127, 4: 176) je to izra\xc5\xbeeno z besednimi oblikami korena fty, kar pomeni pro\xc5\xa1njo za verodostojen odgovor. V hadi\xc5\xa1ki literaturi je ta tristranski odnos med med Bogom, Mohamedom in verniki obi\xc4\x8dajno nadome\xc5\xa1\xc4\x8den z dialogom, v katerem Mohamed odgovarja neposredno na vpra\xc5\xa1anja svojih spremljevalcev (sahaba). Po islamski doktrini je z Mohamedovo smrtjo leta 632 je Bog prenehal komunicirati s \xc4\x8dlove\xc5\xa1tvom preko razodetja in prerokov. Na tej to\xc4\x8dki se je hitro rasto\xc4\x8da islamska skupnost za versko vodenje obrnila na njegove spremljevalce kot najbolj kompetentne razlagalce. Nekateri od njih so pojasnili veliko nejasnih predmetov. Generacijo Mohamedovih spremljevalcev je zamenjala generacija njihovih naslednikov (tabi\'un).  Koncept fetve je v islamskih skupnostih je dobil obliko vpra\xc5\xa1anj in odgovorov, povezanih z vero, in dobil dokon\xc4\x8dno obliko z razvojem klasi\xc4\x8dne teorije islamskega prava.\n_START_SECTION_\nPostopek ifte\n_START_PARAGRAPH_\nPravna teorija fatve je bila oblikovana v klasi\xc4\x8dnih besedilih usul al-fiqh (na\xc4\x8dela sodne prakse), medtem ko so bile prakti\xc4\x8dne smernice za muftije zapisane v priro\xc4\x8dnikih, imenovanih adab al-mufti ali adab al-fatwa (predpisi za vedenje muftij/fatve)._NEWLINE_Fatve so se izdajale kot odgovor na poizvedbe. Vsebovale so lahko samo preprost odgovor \xc2\xbbda\xc2\xab\xc2\xa0ali \xc2\xbbne\xc2\xab\xc2\xa0ali obse\xc5\xbeno razpravo v velikosti knjige. Slednje so presojale na primer primere brez primere, za katere je bilo potrebno opredeliti pravno utemeljitev odlo\xc4\x8ditve. Poizvedbe pri muftijah naj bi se nana\xc5\xa1ale na resni\xc4\x8dne in ne hipoteti\xc4\x8dne situacije. Oblikovane so morale biti na splo\xc5\xa1no in se izogibati imenom krajev in ljudi. Ker muftija ni smel raziskovati razmer, ki so presegale podatke v poizvedbi, so bile poizvedbe v spornih zadevah pogosto zelo skrbno oblikovane. Muftijevo razumevanje poizvedbe je bilo obi\xc4\x8dajno odvisno od njegovega poznavanja lokalnih obi\xc4\x8dajev in na\xc4\x8dina izra\xc5\xbeanja. \xc4\x8ce je bila poizvedba nejasna ali ne dovolj podrobna za jasno odlo\xc4\x8ditev, je muftija v svojem odgovoru lahko navedel svoje zadr\xc5\xbeke._NEWLINE_Fatvo so lahko zahtevali mo\xc5\xa1ki in \xc5\xbeenske iz vseh dru\xc5\xbebenih slojev. Muftija je lahko bil nepomemben u\xc4\x8denjak, ki je ob\xc4\x8dasno odgovarjal na vpra\xc5\xa1anja ljudi v svoji sose\xc5\xa1\xc4\x8dini, slaven pravnik ali vpliven dr\xc5\xbeavni uradnik. Raven tehni\xc4\x8dnih podrobnosti, zajetih v fatvi, na primer navedba virov ali specifikacija uporabljenih pravnih metod, je bila odvisna od tehni\xc4\x8dne ravni prosilca. Teoreti\xc4\x8dno je moral prosilec preveriti znanstveni ugled muftije, iz muftijevih priro\xc4\x8dnikov (adab al-mufti) pa je razvidno, da je laik to te\xc5\xbeko opravil in je moral zaupati muftijevi pobo\xc5\xbenosti ali izbrati kak\xc5\xa1no ugledno in moralno osebo. Muftija je bil pogosto znana osebnost iz prosil\xc4\x8deve soseske. Nekateri prosilci so lahko izbirali med ve\xc4\x8d lokalnimi muftijami, drugi pa so se morali odlo\xc4\x8diti za potovanje do izbranega muftije. Sodniki so zahteve po fatvi uglednih pravnikov v drugem mestu ali celo dr\xc5\xbeavi obi\xc4\x8dajno po\xc5\xa1iljali pisno._NEWLINE_Sunitska pravna teorija na splo\xc5\xa1no dopu\xc5\xa1\xc4\x8da, da dobi prosilec za isto realno in ne hipoteti\xc4\x8dno zadevo fatvo ve\xc4\x8d muftij. Nekateri prosilci so zahtevali drugo fatvo, ker niso bili zadovoljni s prvo, v pravnih sporih pa sta sprti strani obi\xc4\x8dajno posku\xc5\xa1ali dobiti fatvo vsak svojega muftije.  Muftija se je v te\xc5\xbeavnih primerih pogosto posvetoval z drugim muftijem, \xc4\x8deprav tak\xc5\xa1na praksa v pravni teoriji ni bila predvidena. Slednja je v fatvi videla transakcijo med kvalificiranim pravnikom in nekvalificiranim prosilcem._NEWLINE_Od muftije se je teoreti\xc4\x8dno pri\xc4\x8dakovalo, da bo fatve izdajal brezpla\xc4\x8dno. V praksi so zato muftije obi\xc4\x8dajno prejemali podporo iz javne blagajne, javnih dotacij ali zasebnih donacij. Jemanje podkupnine je bilo prepovedano. Do 11. ali 12. stoletja je velika ve\xc4\x8dina pravnikov za svoje vzdr\xc5\xbeevanje opravljala tudi druga dela. Na splo\xc5\xa1no so se ukvarjali z manj zahtevnimi ali srednje zahtevnimi poklici, na primer s strojenjem, prepisovanje dokumentov ali drobnim trgovanjem. _NEWLINE_Teoreti\xc4\x8dno se je fatva lahko izdajala ustno ali pisno. Za zasebne fatve ni znano, kako pogoste so bile. Izjeme so fatve, ki jih je izdal osmanski urad, ustanovljen posebej za izdajanje fatev. Veliko rutinskih pisnih fatev je bilo dostavljenih pobudniku neposredno na kosu papirja, na katerem je bil zahtevek za poizvedbo. Za temi se praviloma ni ohranila nobena sled, za drugimi pa so se v osmanskih in indijskih arhivih ohranile velike zbirke dokumentov. _NEWLINE_Priro\xc4\x8dniki za muftije so vsebovali \xc5\xa1tevilne predpise o standardni obliki fatve, na primer o izogibanju praznega prostora, ki bi ga lahko uporabili za dodajanje la\xc5\xbenega besedila, in zaklju\xc4\x8dnem zapisu  alahu a\'lam (Bog najbolje ve). Fatve so imela kljub temu zelo razli\xc4\x8dne oblike, odvisne predvsem od lokalne pravne kulture.\n_START_SECTION_\nKvalifikacije muftij\n_START_PARAGRAPH_\nPo klasi\xc4\x8dni pravni teoriji je bil osnovni pogoj za izdajo fatve versko znanje in pobo\xc5\xbenost muftije. Po mnenju priro\xc4\x8dnikov adab al-mufti je moral biti muftija odrasel, zaupanja vreden in zanesljiv musliman dobrega zna\xc4\x8daja in bistrega uma, pozoren in strog mislec, usposobljen pravnik in ne gre\xc5\xa1nik. Na prakti\xc4\x8dni ravni je status muftije izhajal iz njegovega ugleda, strokovnega znanja in pokon\xc4\x8dnega zna\xc4\x8daja._NEWLINE_V skladu s pravno teorijo se je moral vsak mufti odlo\xc4\x8diti, kdaj je pripravljen opravljati svoje poslanstvo. V praksi je ambiciozni pravnik obi\xc4\x8dajno nekaj let \xc5\xa1tudiral pri enem ali ve\xc4\x8d priznanih znanstvenikih po u\xc4\x8dnem na\xc4\x8drtu, ki je vklju\xc4\x8deval arabsko slovnico, hadis, pravo in druge verske znanosti. U\xc4\x8ditelj je odlo\xc4\x8dil, kdaj je \xc5\xa1tudent usposobljen izdajati fatve, in mu takrat izstavil ustrezno spri\xc4\x8devalo (ijaza). _NEWLINE_V prvih stoletjih islama se je pri\xc4\x8dakovalo, da je muftija mud\xc5\xbetahid, se pravi pravnik, sposoben izpeljati pravne odlo\xc4\x8ditve neposredno iz svetopisemskih virov z neodvisnim sklepanjem (id\xc5\xbetihad), ocenjevanjem zanesljivosti hadisa in uporabo ali celo razvojem ustreznih pravnih metodologij. Od okoli leta 1200 so pravni teoretiki za\xc4\x8deli sprejemati dejstvo, da muftije tistega \xc4\x8dasa morda nimajo znanja in pravne ve\xc5\xa1\xc4\x8dine za opravljanje te dejavnosti. Poleg tega se je zdelo, da so glavna vpra\xc5\xa1anja sodne prakse \xc5\xbee obravnavali najvidnej\xc5\xa1i pravniki prej\xc5\xa1njih \xc4\x8dasov, tako da so morali poznej\xc5\xa1i muftije samo slediti pravnim mnenjem, ki so jih sprejeli v njihovi pravni \xc5\xa1oli (taqlid). Na tej to\xc4\x8dki sta se pojma muftija in mud\xc5\xbetahid za\xc4\x8dela lo\xc4\x8devati, pravni teoretiki pa so pravnike razvrstili v tri ali ve\xc4\x8d ravni pristojnosti._NEWLINE_Med dvanajstni\xc5\xa1kimi \xc5\xa1iiti je imela Akharska \xc5\xa1ola prava, ki je prevladovala v zgodnji moderni dobi, druga\xc4\x8den pogled na ifto od trenutno prevladujo\xc4\x8de \xc5\xa1ole Usuli. Po slednji je fatva lahko temeljila na veljavnih domnevah (zann), ki so izhajale iz id\xc5\xbetihada. Vsak musliman, ki ni bil usposobljen za mud\xc5\xbetahida, bi moral postati sledilec (mukalid) mud\xc5\xbetahida. Akharska \xc5\xa1ola je v nasprotju s tem menila, da morajo biti vsi \xc5\xa1iitski muslimani mukalidi dvanajstih imamov in da mora fatva odra\xc5\xbeati samo zanesljivo znanje (qat\xca\xbf) in temeljiti na izro\xc4\x8dilih imamov._NEWLINE_V nasprotju s polo\xc5\xbeajem kadija (qadi, sodnik), ki je bil v klasi\xc4\x8dnem pravnem sistemu rezerviran samo za mo\xc5\xa1ke, so fatve lahko izdajale tudi usposobljene \xc5\xbeenske. V praksi je bila velika ve\xc4\x8dina pravnikov, ki so dokon\xc4\x8dali dolgo \xc5\xa1olanje v jezikovnih in verskih znanostih, potrebnih za pridobitev kvalifikacije za izdajo fatev, mo\xc5\xa1kih. Zanimivo je, da su\xc5\xbenji in slepe ali neme osebe teoreti\xc4\x8dno niso smele opravljati sodni\xc5\xa1kega poklica, poklic muftije pa lahko.\n_START_SECTION_\nInstitucije\n_START_PARAGRAPH_\nDo 11. stoletja je lahko fatve izdajal vsak, ki je imel znanstveno priznanje islamskega pravnika. Pribli\xc5\xbeno takrat so se za\xc4\x8dele pojavljati prve javne pisarne muftij, ki so zasebno izdajali fatve. V Horasanu so vladarji za njihovega vodjo imenovali lokalnega ulemo, imenovanega \xc5\xa1ejk-al-islam, ki je hkrati deloval kot glavni muftija. Mameluki so na apelacijskih sodi\xc5\xa1\xc4\x8dih v vsaki od \xc5\xa1tirih sunitskih madhab v de\xc5\xbeelnih sredi\xc5\xa1\xc4\x8dih imenovali po enega muftijo. V Osmanskem cesarstvu so bili muftije organizirani v hierarhi\xc4\x8dno birokracijo z glavnim muftijo na ravni cesarstva, ki se je imenoval \xc5\xa1ejk-al-islam (tur\xc5\xa1ko \xc5\x9feyh\xc3\xbclislam). \xc5\xa0ejk-al-islam je spadal med najvplivnej\xc5\xa1e dr\xc5\xbeavne uradnike. Poizvedbe, naslovljene na muftije, so pregledali pisarji in jih prepisali, da so olaj\xc5\xa1ali izdajanje fatev. V mogulski Indiji in safavidskem Iranu je imel glavni muftija naziv sadr._NEWLINE_V prvih stoletjih islama so se muftije izobra\xc5\xbeevali v neformalnih \xc5\xa1tudijskih kro\xc5\xbekih, v 11. in 12. stoletju pa so vladajo\xc4\x8de elite za\xc4\x8dele ustanavljati visoke verske \xc5\xa1ole, medrese, s katerimi so nameravali zagotoviti podporo in sodelovanje ulem (verskih u\xc4\x8denjakov). Medrese, ki so bile prvotno namenjene predvsem \xc5\xa1tudiju prava, so se za\xc4\x8dele kmalu ustanavljati po celem islamskem svetu, da bi \xc5\xa1irile islamski nauk izven urbanih sredi\xc5\xa1\xc4\x8d in zdru\xc5\xbeile razli\xc4\x8dne islamske skupnosti v kulturno celoto. V nekaterih dr\xc5\xbeavah, na primer v muslimanski \xc5\xa0paniji, so imeli muftije vlogo svetovalcev na sodi\xc5\xa1\xc4\x8dih. Pravniki so bili tudi \xc4\x8dlani sveta (\xc5\xa1ura) vladarjevih svetovalcev. Muftije so bili lahko imenovani tudi na druge javne polo\xc5\xbeaje, na primer za tr\xc5\xbene in\xc5\xa1pektorje.\n_START_SECTION_\nStanje v \xc5\xa1iitskem islamu\n_START_PARAGRAPH_\nV ve\xc4\x8djem delu sunitskega muslimanskega sveta so se muftije postopoma utopili v dr\xc5\xbeavni birokraciji. \xc5\xa0iitska verska elita v Iranu je \xc5\xbee v zgodnji moderni dobi ubrala druga\xc4\x8dno pot. V \xc4\x8dasu vladavine Safavidov so neodvisni islamski pravniki (mud\xc5\xbetahidi) trdili, da so poobla\xc5\xa1\xc4\x8deni zastopniki skritega imama (Mohamed al-Mahdi). V 18. stoletju so za\xc4\x8deli trditi \xc5\xa1e to, da delujejo skupaj kot poslanci imama. V skladu s to doktrino naj bi vsak musliman izbral in sledil enemu visokemu \xc5\xbeive\xc4\x8demu mud\xc5\xbetahidu, imenovanem mard\xc5\xbea \'al-taklid. Njegove fatve so se \xc5\xa1tele za zavezujo\xc4\x8de in so se po tem razlikovale od fatev v sunitskem islamu. \xc5\xa0iitski mud\xc5\xbetahidi so za razliko od sunitskih muftij postopoma postali vedno bolj neodvisni od dr\xc5\xbeave.\n_START_SECTION_\nJavne in politi\xc4\x8dne fatve\n_START_PARAGRAPH_\nVe\xc4\x8dina fatev je bila dostavljena posameznikom ali sodnikom, nekatere pa so bile javne ali politi\xc4\x8dne narave in so igrale pomembno vlogo pri izkazovanju vere, v doktrinarnih sporih, politi\xc4\x8dni kritiki ali politi\xc4\x8dni mobilizaciji. Ker so se muftije v islamski zgodovini postopoma vklju\xc4\x8devali v vladne birokracije, je bilo pogosto pri\xc4\x8dakovati, da bodo podpirali vladne politike. Osmanski sultani so od glavnega muftije redno zahtevali fatve za upravne in voja\xc5\xa1ke zadeve, vklju\xc4\x8dno s kazenski d\xc5\xbeihadom proti Mamelukom v Egiptu in Safavidom v Iranu. Fatve glavnega osmanskega muftije so sultani izkori\xc5\xa1\xc4\x8dali za potrjevanje verske legitimnosti novih dru\xc5\xbebenih in gospodarskih praks, kot so bili na primer finan\xc4\x8dni in kazenski zakoni, sprejeti izven \xc5\xa1eriata, tiskanje posvetnih knjig (1727) in cepljenje (1845)._NEWLINE_Muftije so v\xc4\x8dasih delovali zudi neodvisno od vladarja. Nekaj sultanov v Maroku in Osmanskem cesarstvu je bilo odstavljenih s fatvo. Osmanskega sultana Murata V., na primer, so odstavili zaradi njegove nepri\xc5\xa1tevnosti. Javne fatve so se uporabljale tudi za spodbijanje doktrinarnih vpra\xc5\xa1anj in v nekaj primerih za razglasitev, da so nekatere skupine ali posamezniki, ki so se izrekli za muslimane, izklju\xc4\x8deni iz islamske skupnosti (takfir)._NEWLINE_V politi\xc4\x8dni in znanstveni sferi so doktrinarne polemike med razli\xc4\x8dnimi dr\xc5\xbeavami, veroizpovedmi ali sredi\xc5\xa1\xc4\x8di u\xc4\x8denosti spremljale nasprotujo\xc4\x8de si fatve. Muftije so delovali tudi zato, da bi prepre\xc4\x8dili vpliv sodnikov ali posvetnih funkcionarjev. Z artikuliranjem prito\xc5\xbeb in zakonskih pravic prebivalstva so javne fatve pogosto povzro\xc4\x8dile, da je moral sodni sistem, ki se ni odzival, zagotoviti od\xc5\xa1kodnino.\n_START_SECTION_\nProtikolonialne fatve\n_START_PARAGRAPH_\nV zgodnjem obdobju zahodnega kolonializma so bile izdane \xc5\xa1tevilne fatve, ki so temeljile na klasi\xc4\x8dni pravni razmejitvi med de\xc5\xbeelami pod islamsko vladavino (dar al-Islam) in de\xc5\xbeelami vojne (dar al-harb) ali nevernikov (dar al-kufr). Te fatve so razvrstile dr\xc5\xbeave pod evropsko dominacijo med de\xc5\xbeele vojne ali nevernikov in se sklicevale na pravno teorijo, ki je muslimane obvezovala, da se borijo proti vladarjem teh de\xc5\xbeel ali se izselijo. V 19. stoletju je bilo izdanih veliko tak\xc5\xa1nih fatev, na primer fatva \xc5\xa1aha Abdul Aziza v Indiji iz leta 1803 in fatva Usmana dan Fodia v Zahodni Afriki. Muftije so kmalu priznali, da je narava teh fatev nerealna, in leta 1870 je ulema severne Indije izdala fatvo, da indijski muslimani niso dol\xc5\xbeni upirati se ali emigrirati. Podobna doktrinarna polemika se je zgodila v Al\xc5\xbeiriji pod francosko zasedbo. Fatve, ki jih je zagovarjal al\xc5\xbeirski protikolonialni voditelj Abd al-Qadir, so se razlikovale od fatev, ki so jih francoske oblasti dobivale od lokalnih muftij. Slednje so trdile, da se muslimani, ki \xc5\xbeivijo pod oblastjo nevernikov, niso dol\xc5\xbeni boriti se ali emigrirati, dokler jim oblast zagotavlja versko svobodo._NEWLINE_V \xc5\xa1tevilnih prilo\xc5\xbenostih so fatve slu\xc5\xbeile kot u\xc4\x8dinkovito orodje za vplivanje na politi\xc4\x8dna dogajanja. Leta 1904 je fatva maro\xc5\xa1kega uleme dosegla odslovitev evropskih strokovnjakov, ki jih je najela maro\xc5\xa1ka vlada, s fatvo iz leta 1907 pa je uspelo odstaviti maro\xc5\xa1kega sultana pod obto\xc5\xbebo, da ni uspel organizirati obrambe proti francoskim agresorjem. Leta 1891 je iranski mud\xc5\xbetahid Mirza \xc5\xa0irazi objavil fatvo Toba\xc4\x8dni protest, ki je prepovedovala kajenje tobaka, dokler bo v veljavi britanski toba\xc4\x8dni monopol. Fatva je dosegla svoj cilj.\n_START_SECTION_\nSodobne institucije\n_START_PARAGRAPH_\nPod evropsko kolonialno oblastjo je bila v \xc5\xa1tevilnih medresah ustanovljena dar al-ifta, centralna ustanova za izdajanje fatev. Dar al-ifte so v veliki meri nadomestile neodvisne muftije kot verske vodnike za preprosto prebivalstvo. Po osamosvojitvi je ve\xc4\x8dina muslimanskih dr\xc5\xbeav ustanovila nacionalne organizacije, ki so se ukvarjale z izdajanjem fatev. Ena od tak\xc5\xa1nih je egiptovska Dar al-Ifta, ustanovljena leta 1895, ki je skozi fatve izra\xc5\xbeala nacionalno vizijo islama. Fatve je izdajala na zasebne in vladine zahteve. Nacionalne vlade dr\xc5\xbeav z muslimansko ve\xc4\x8dino so ustanovile tudi svete visokih verskih u\xc4\x8denjakov, ki s fatvami svetujejo svojim vladam v verskih zadevah. Ti sveti spadajo praviloma pod ministra za verske zadeve in ne pod ministra za pravosodje, ki mora imeti druga\xc4\x8den odnos do izvr\xc5\xa1ilne veje oblasti._NEWLINE_Medtem ko je v preteklosti glavni muftija nadziral hierarhijo muftij in sodnikov in uporabljal tradicionalno sodno prakso, je ve\xc4\x8dina sodobnih islamskih dr\xc5\xbeav privzela evropskim podobne pravne predpise in ne uporablja ve\xc4\x8d tradicionalnih sodnih postopkov in tradicionalno usposobljenih sodnikov. Dr\xc5\xbeavni muftije na splo\xc5\xa1no spodbujajo vizijo islama, ki je zdru\xc5\xbeljiva s pravnim sistemom njihove dr\xc5\xbeave._NEWLINE_\xc4\x8ceprav so nekateri zgodnji teoretiki trdili, da muftije ne bi smeli odgovarjati na vpra\xc5\xa1anja o dolo\xc4\x8denih temah, na primer o teologiji, so muftije v praksi odgovarjali na vpra\xc5\xa1anja, ki so se nana\xc5\xa1ala na \xc5\xa1irok spekter tem. Ta trend se nadaljuje tudi v sodobnem \xc4\x8dasu. Sodobni dr\xc5\xbeavni muftije in institucije za ifto se odzivajo tako na vladna kot zasebna vpra\xc5\xa1anja o razli\xc4\x8dnih temah, vklju\xc4\x8dno s politi\xc4\x8dnimi konflikti, islamskimi financami in medicinsko etiko, s \xc4\x8dimer prispevajo k oblikovanju nacionalne islamske identitete. V okviru Organizacije islamskega sodelovanja je bila leta 1981 v D\xc5\xbeedi ustanovljena Mednarodna akademija za napredne \xc5\xa1tudije islama, katere pravno mnenje ni obvezujo\xc4\x8de.\n_START_SECTION_\nPravna metodologija\n_START_PARAGRAPH_\nZa sodobne  fatve  je zna\xc4\x8dilno vedno ve\xc4\x8dje zana\xc5\xa1anje na postopke id\xc5\xbetihada, se pravi na zakonskih predpisih,   ki temeljijo na neodvisni analizi in ne na mnenjih prej\xc5\xa1njih pravnih avtoritet (taklid).  Medtem ko so bili muftije v preteklosti povezani s posebno pravno \xc5\xa1olo (madhab), so se v 20. stoletju za\xc4\x8deli mnogi muftije uveljavljati neodvisno od tradicionalnih pravnih \xc5\xa1ol._NEWLINE_Najbolj razvpit rezultat neupo\xc5\xa1tevanja klasi\xc4\x8dne sodne prakse so fatve militantnih skrajne\xc5\xbeev, ki Koran in hadis razlagajo kot podporo samomorilskim bombnim napadom, neselektivnemu ubijanju in razgla\xc5\xa1anju samozavestnih muslimanov za nevernike (takfir). _NEWLINE_Nove oblike id\xc5\xbetihada so povzro\xc4\x8dile tudi fatve, ki podpirajo na primer enakost spolov in ban\xc4\x8dne obresti, kar je v nasprotju s klasi\xc4\x8dno sodno prakso. To se obi\xc4\x8dajno dose\xc5\xbee z uporabo razli\xc4\x8dnih tradicionalnih pravnih doktrin, kot so maqasid (cilji) \xc5\xa1eriata, maslaha (javni interes) in darura (nujnost), namesto da bi se dr\xc5\xbeali svetih spisov. Glavni argument za ta pristop je, da je islamsko pravo namenjeno slu\xc5\xbeenju interesom muslimanov in laj\xc5\xa1anju njihovega \xc5\xbeivljenja (tays\xc4\xabr). Ta oblika id\xc5\xbetihada je \xc5\xa1e posebej izrazita v fiqh al-aqall\xc4\xaby\xc4\x81t (sodna praksa manj\xc5\xa1in), nedavno razviti veji islamske sodne prakse, katere namen je obravnavati potrebe muslimanov, ki \xc5\xbeivijo v dr\xc5\xbeavah z nemuslimansko ve\xc4\x8dino. Njeni nasprotniki temu nasprotujejo, ker bi moral \xc5\xa1eriat dolo\xc4\x8dati interese muslimanov in ne obratno.\n_START_SECTION_\nPoliti\xc4\x8dne fatve in polemike\n_START_PARAGRAPH_\n14. novembra 1914 je osmanski sultan razglasil d\xc5\xbeihad in Osmansko cesarstvo je uradno vstopilo v prvo svetovno vojno. Razglasitev je bila podprta s fatvo, ki jo je izdal \xc5\xa1ejk al-islam. V nasprotju z nem\xc5\xa1kim upanjem, da bo razglasitev spro\xc5\xbeila upore muslimanov v britanskih in francoskih kolonijah, so tamkaj\xc5\xa1nje muslimanske oblasti d\xc5\xbeihad zavrnile ali ga tiho ignorirale. V Evropi je fatva hitro spro\xc5\xbeila vro\xc4\x8de akademske razprave. Polemiko je spro\xc5\xbeil \xc4\x8dlanek  vidnega nizozemskega orientalista C. Snouck Hurgronje iz leta 1915 z naslovom Heilige Oorlog [Sveta vojna] Made in Germany.  V njem se je Hurgronje odpovedal svojim nem\xc5\xa1kim kolegom, za katere je menil, da so spodbudili razglasitev d\xc5\xbeihada v neodgovornem pozivu na zastareli koncept, ki je ogrozil projekt modernizacije muslimanskega sveta. Zelo raz\xc5\xa1irjen je bil angle\xc5\xa1ki prevod njegovega \xc4\x8dlanka, o njegovi to\xc4\x8dnosti pa \xc5\xa1e vedno razpravljajo zgodovinarji, ki priznavajo tako nem\xc5\xa1ki vpliv kot notranjepoliti\xc4\x8dne ra\xc4\x8dunice  osmanske vlade, ki so bile podlaga za vojno napoved._NEWLINE_V sodobnem \xc4\x8dasu je bilo izdanih ve\xc4\x8d fatev, ki so pozivale na bojkot. Ena od tak\xc5\xa1nih je bila fatva ira\xc5\xa1kega uleme iz leta 1933, ki je pozivala na bojkot cionisti\xc4\x8dnih proizvodov. Leta 2004 je Yusuf al-Qaradawi  izdal fatvo, s katero je pozival na bojkot izraelskih in ameri\xc5\xa1kih proizvodov. Trdil je, da nakupovanje teh dobrin krepi sovra\xc5\xbenikovo mo\xc4\x8d proti muslimanom v vojni za Palestino._NEWLINE_V moderni dobi je bilo nekaj muftij, ki so bili pomembni politi\xc4\x8dni voditelji. Med njimi sta bila muftija Libanonske republike sredi 20. stoletja in veliki muftija sultanata Oman. V Iranu je ajatola Homeini uporabljal razglase in fatve, da bi z njimi uvedel in legitimiral \xc5\xa1tevilne institucije, vklju\xc4\x8dno s Svetom islamske revolucije in Iranskim parlamentom. _NEWLINE_Najbolj razvpita Homeinijeva fatva je bila smrtna obsodba Salmana Rushdieja   zaradi njegovega romana  Satanski stihi. Homeini razglasa ni imenoval fatva. Nekateri u\xc4\x8denjaki so potrdili, da se razglas ne more \xc5\xa1teti za fatvo, ker lahko po islamski pravni teoriji o krivdi odlo\xc4\x8da samo sodi\xc5\xa1\xc4\x8de. V zahodnem tisku je bil razglas kljub temu predstavljen kot fatva. Tak\xc5\xa1no stali\xc5\xa1\xc4\x8de so na \xc5\xa1iroko sprejeli tako njeni kritiki kot zagovorniki. Rushdijeva afera je zaslu\xc5\xbena, da je ustanova fatve pritegnila svetovno pozornost  in skupaj s kasnej\xc5\xa1imi militantnimi fatvami prispevala k napa\xc4\x8dni predstavi fatve kot smrtne obsodbe._NEWLINE_\xc5\xa0tevilna militantna in reformna gibanja so v sodobnem \xc4\x8dasu \xc5\xa1irila fatve,  ki so jih izdali posamezniki brez  kvalifikacij, ki se obi\xc4\x8dajno zahtevajo od muftije. Tak\xc5\xa1en razvpit  primer je fatva, ki so jo leta 1998 izdali  Osama bin Laden in \xc5\xa1tirje njegovi sodelavci in razglasili\xc2\xa0\xc2\xbbsveto vojno proti Judom in kri\xc5\xbearjem\xc2\xab\xc2\xa0in pozvali k ubijanju ameri\xc5\xa1kih civilistov. \xc5\xa0tevilni islamski pravniki so razen tega, da so obsodili njeno vsebino, poudarili, da bin Laden ni usposobljen za izdajo fatve in pristojen za razglasitev d\xc5\xbeihada._NEWLINE_Amansko sporo\xc4\x8dilo  je bila izjava, ki jo je leta 2005 v Jordaniji podpisalo skoraj 200 uglednih islamskih pravnikov. Slu\xc5\xbeila je kot \xc2\xbbproti-fatva\xc2\xab\xc2\xa0proti \xc5\xa1iroki uporabi takfirja (izob\xc4\x8denja) d\xc5\xbeihadisti\xc4\x8dnih skupin, s katerim so opravi\xc4\x8devali d\xc5\xbeihad proti vladarjem muslimanskih dr\xc5\xbeav. Amansko sporo\xc4\x8dilo je priznalo osem legitimnih \xc5\xa1ol islamskega prava in prepovedalo izjave o odpadni\xc5\xa1tvu, naperjene proti podpisnikom. V Sporo\xc4\x8dilu je bila tudi izjava, da lahko fatvo izda samo ustrezno usposobljen muftija. Z njo so \xc5\xbeeleli delegitimirati fatve, ki so jih izdajali militanti brez potrebnih kvalifikacij._NEWLINE_Napa\xc4\x8dne in v\xc4\x8dasih nenavadne fatve, ki so jih v zadnjem \xc4\x8dasu izdali nekvalificirani ali ekscentri\xc4\x8dni posamezniki, so v\xc4\x8dasih povzro\xc4\x8dile prito\xc5\xbebe na \xc2\xbbkaos\xc2\xab\xc2\xa0v sodobni praksi ifte.\n_START_SECTION_\nFatva na Zahodu\n_START_PARAGRAPH_\nPo napadih 11. septembra 2001 je skupina islamskih u\xc4\x8denjakov z Bli\xc5\xbenjega vzhoda na zahtevo muslimanskega kaplana v vojski ZDA izdala fatvo, ki dovoljuje muslimanom v vojski ZDA, da sodelujejo v voja\xc5\xa1kih operacijah proti muslimanskim dr\xc5\xbeavam. Fatva odra\xc5\xbea dve vse bolj raz\xc5\xa1irjeni praksi. Prvi\xc4\x8d: neposredno se je dotaknila Korana in hadisa brez sklicevanja na sodno prakso katerekoli tradicionalne \xc5\xa1ole islamskega prava. Drugi\xc4\x8d: vedno pogostej\xc5\xa1a postajajo vpra\xc5\xa1anja zahodnih muslimanov,   usmerjena na muftije v dr\xc5\xbeavah z muslimansko ve\xc4\x8dino,   saj pribli\xc5\xbeno tretjina muslimanov zdaj \xc5\xbeivi  kot manj\xc5\xa1ina v nemuslimanskih dr\xc5\xbeavah._NEWLINE_Na Zahodu so bile ustanovljene institucije, namenjene izklju\xc4\x8dno izdajanju fatev zahodnim  muslimanom. Tak\xc5\xa1ni sta na primer Svet Severne Amerike za fik (FCNA), ustanovljen leta 1986, in  Evropski svet za fatvo in raziskave (ECFR), ustanovljen leta 1997. Te organizacije si prizadevajo izdati fatve, ki odgovarjajo na te\xc5\xbeave muslimanskih manj\xc5\xa1in  in jim pomagajo izpolnjevati zahteve \xc5\xa1eriata, hkrati pa poudarjajo zdru\xc5\xbeljivost islama z razli\xc4\x8dnimi sodobnimi konteksti. FCNA je bil ustanovljen z namenom razvijanja zakonitih metod za privzem  islamskega prava v \xc5\xbeivljenje na Zahodu. ECRF se opira na vse glavne \xc5\xa1ole sunitskega prava, pa tudi na druga tradicionalna pravna na\xc4\x8dela, kot so skrb za javno dobro, lokalne obi\xc4\x8daje, prepre\xc4\x8devanje \xc5\xa1kode in  izdajanje fatev, primernih za \xc5\xbeivljenje v Evropi.  ECRF je na primer  leta 2001 dovolil \xc5\xbeenskam, ki so se  spreobrnile v islam, da ostanejo poro\xc4\x8dene, ne da bi zahtevale spreobrnitev svojih mo\xc5\xbe. Dovoljenje je bilo sprejeto deloma tudi na podlagi evropskih zakonov in obi\xc4\x8dajev, po katerih se \xc5\xbeenskam zagotavlja svoboda veroizpovedi.  Nekateri so dovoljenje odobravali, drugi pa so ga kritizirali kot preve\xc4\x8d eklekti\xc4\x8dno in potencialno nevarno zaradi mogo\xc4\x8dega negativnega vpliva na razlago \xc5\xa1eriata v muslimanskih ve\xc4\x8dinskih dr\xc5\xbeavah._NEWLINE_Potrebe zahodnih muslimanov so zrasle v  novo vejo islamske sodne prakse, imenovano sodna praksa (muslimanskih) manj\xc5\xa1in (fiqh al-aqall\xc4\xaby\xc4\x81t). Ime je nastalo leta 1994 v fatvi, ki jo je izdal Taha D\xc5\xbeabir Alalvani, takrat predsednik FCNA, in je spodbujala muslimanske dr\xc5\xbeavljane k sodelovanju v ameri\xc5\xa1ki politiki. Ta veja sodne prakse se od takrat razvija predvsem, vendar ne izklju\xc4\x8dno, za muslimanske manj\xc5\xa1ine na zahodu.\n_START_SECTION_\nVloga v sodobnih medijih\n_START_PARAGRAPH_\nNapredek tiskanih medijev  in vzpon interneta sta spremenila dojemanje  in vlogo fatve v sodobni dru\xc5\xbebi. V predmoderni dobi je ve\xc4\x8dino fatev, izdanih kot odgovor na zasebna vpra\xc5\xa1anja, prebral  samo pobudnik. Na za\xc4\x8detku 20. stoletja je reformisti\xc4\x8dni islamski u\xc4\x8denjak Ra\xc5\xa1id Rida za\xc4\x8del odgovarjati  na tiso\xc4\x8de vpra\xc5\xa1anj iz vsega muslimanskega sveta o razli\xc4\x8dnih dru\xc5\xbebenih in politi\xc4\x8dnih temah v redni rubriki svojega kairskega \xc4\x8dasopisa Al-Manar. Ko je v poznem 20. stoletju veliki egiptovski muftija Sayyid Tantawy izdal fatvo, ki je omogo\xc4\x8dala obrestno ban\xc4\x8dni\xc5\xa1tvo, so v egiptovskem tisku o tem \xc5\xbeivahno razpravljali tako verski u\xc4\x8denjaki kot intelektualci laiki. _NEWLINE_V dobi interneta se je pojavilo veliko \xc5\xa1tevilo spletnih strani, ki bralcem po vsem svetu ponujajo fatve. Tak\xc5\xa1na je na primer IslamOnline, ki objavlja arhiv sre\xc4\x8danj "\xc5\xbeiva fatva". Do leta 2007 se je v arhivu nabralo pribli\xc5\xbeno tiso\xc4\x8d sre\xc4\x8danj z biografijami muftij. Razen interneta je tudi vedno ve\xc4\x8d televizijskih in radijskih programov, ki v \xc5\xbeivo odgovarjajo na klice gledalcev in poslu\xc5\xa1alcev in prispevajo k razvoju novih oblik sodobne ifte. Za razliko od jedrnatih ali tehni\xc4\x8dno dodelanih predmodernih fatev, posku\xc5\xa1ajo biti  fatve, ki jih posredujejo sodobni mediji, ob\xc5\xa1irnej\xc5\xa1e in  dostopnej\xc5\xa1e \xc5\xa1ir\xc5\xa1i javnosti._NEWLINE_V spletne strani s fatvami je pogosto vklju\xc4\x8dena mre\xc5\xbea muftij, ki imajo dostop do istega vpra\xc5\xa1anja in delujejo kot pravni svetovalci. V drugih primerih se preko medmre\xc5\xbeja usklajujejo mnenja islamskih pravnikov razli\xc4\x8dnih narodnosti, pravnih \xc5\xa1ol in v\xc4\x8dasih celo veroizpovedi (suniti in \xc5\xa1iiti), ki privedejo do izdaje kolektivne fatve. Od nje se pri\xc4\x8dakuje, da bo imela v javnosti ve\xc4\x8djo veljavo kot fatva enega samega muftije. Kolektivna fatva, ki se v\xc4\x8dasih imenuje ijtih\xc4\x81d jam\xc4\x81\xca\xbf\xc4\xab (kolektivna pravna razlaga) pomeni novo razvojno obliko, je pogosta na primer v odborih islamskih finan\xc4\x8dnih institucij in mednarodnih svetih za fatvo.\n_START_SECTION_\nSocialna vloga fatev\n_START_PARAGRAPH_\nKer se je vloga fatev na strogo pravnem podro\xc4\x8dju  v sodobnem \xc4\x8dasu zmanj\xc5\xa1ala, se je  relativno pove\xc4\x8dal  dele\xc5\xbe fatev, ki se ukvarjajo z obredi in verskimi vpra\xc5\xa1anji, kot so razlage Korana, veroizpovedi in sufizma. Sodobne fatve se ukvarjajo z zelo razli\xc4\x8dnimi temami, kot so zavarovalni\xc5\xa1tvo,  operacije spreminjanja spola, raziskovanje Lune in pitje piva. Javne polemike odra\xc5\xbeajo politi\xc4\x8dna nasprotja v muslimanskem svetu  od protikolonialnih bojev do zalivske vojne devetdesetih let, ko so muftije v nekaterih dr\xc5\xbeavah izdali fatve, ki so podpirale sodelovanje v koalicijah pod vodstvom ZDA, medtem ko so muftije iz drugih dr\xc5\xbeav potrdili ira\xc5\xa1ki poziv k d\xc5\xbeihadu proti ZDA in njenim zaveznikom. V zasebni sferi so za\xc4\x8deli nekateri muftije postajati nekak\xc5\xa1ni socialni delavci in svetovalci v razli\xc4\x8dnih osebnih te\xc5\xbeavah, s katerimi se sre\xc4\x8dujejo v vsakdanjem \xc5\xbeivljenju._NEWLINE_Znatne spremembe je do\xc5\xbeivel tudi socialni profil vpra\xc5\xa1evalcev. Zaradi pove\xc4\x8danja \xc5\xa1tevila univerzitetno izobra\xc5\xbeenih vernikov, se je pove\xc4\x8dal tudi dele\xc5\xbe  univerzitetno izobra\xc5\xbeenih vpra\xc5\xa1evalcev, kar je spremenilo tradicionalni odnos muftija-mustafti,  ki je temeljil na omejeni pismenosti prosilcev. Med vpra\xc5\xa1evalci je tudi vedno ve\xc4\x8d \xc5\xbeensk, ki z muftiji navezujejo stike osebno in ne preko mo\xc5\xa1kega sorodnika kot so to po\xc4\x8dele v preteklosti. Ker je vedno ve\xc4\x8d \xc5\xbeensk tudi med \xc5\xa1tudenti islamskega prava, se bo njihov vpliv med razlagalci verjetno \xc5\xa1e pove\xc4\x8dal._NEWLINE_Velika koli\xc4\x8dina fatev, izdanih v sodobnem svetu,  je za \xc5\xa1tevilne muslimane dokaz  pomembnosti  islamske avtenti\xc4\x8dnosti, na \xc5\xbealost pa je na voljo malo raziskav, ki bi pokazale, v kolik\xc5\xa1ni meri muslimani v resni\xc4\x8dnem \xc5\xbeivljenju  priznavajo avtoriteto razli\xc4\x8dnih fatev in upo\xc5\xa1tevajo njihove odlo\xc4\x8ditve. Namesto da se fatve odra\xc5\xbeajo v ravnanju vernikov, so morda samo  zbirka mnenj o tem, kako bi morali muslimani razmi\xc5\xa1ljati.'